b"\n_START_ARTICLE_\nDessuadora\n_START_PARAGRAPH_\nLa dessuadora \xc3\xa9s una pe\xc3\xa7a d'indument\xc3\xa0ria superior, generalment de m\xc3\xa0niga llarga amb caputxa i sovint amb butxaques frontals, segons el cas tancat o amb cremallera, fet de cot\xc3\xb3 o teixits mixts. Pot ser la part superior d'un xandall. S'utilitza com un abric lleuger per realitzar exercici en l'exterior i se sol col\xc2\xb7locar sobre una samarreta._NEWLINE_En esdevenir un vestit de moda per a tothom, fora del m\xc3\xb3n dels vestits funcionals o de la subcultura, materials i formes (sense m\xc3\xa0nigues, amb m\xc3\xa0nigues curtes, ...), d'hivern i d'estiu, les dessuadores s'han for\xc3\xa7a diversificat. Des dels anys 1990 dissenyadors de renom, com per exemple Tommy Hilfiger, Gucci i Versace en van crear i ara fa part de l'assortiment de quasi totes les cases de moda, del m\xc3\xa9s barrat al m\xc3\xa9s distingit. Inicialment un vestit mascul\xc3\xad o unisex, en esdevenir m\xc3\xa9s un objecte de moda que utilitari, se'n van dissenyar formes m\xc3\xa9s adaptades al cos femen\xc3\xad._NEWLINE_Tot i que vestits amb caputxa s'han fet de tots temps, la seva forma moderna data dels anys 1930. La compagnia americana Champion hauria sigut la primera per desenvolupar dessuadores amb la t\xc3\xadpica caputxa per als treballadors de magatzems de congelats. Aviat es va popularitzar al m\xc3\xb3n dels esportistes. M\xc3\xa9s tard, amb el seu nom angl\xc3\xa9s de hoodie va ser adoptat com a streetwear i esdevenir s\xc3\xadmbol de la subcultura black, punk, skate i hip-hop. Malgrat esdevenir un vestit popular, sempre va ser un s\xc3\xadmbol de no-conformisme o de rebel\xc2\xb7li\xc3\xb3, que segons les circumst\xc3\xa0ncies pot inspirar por, sobretot quan hom la porta amb el cap cobert per la caputxa. Despr\xc3\xa9s de l'assassinat del jove black Trayvon Martin a Sanford el 2012 va esdevenir el s\xc3\xadmbol de la protesta contra el racisme de la pol\xc3\xadcia. Igual que la samarreta, pot servir per portar missatges de tota mena."